Strafregtelike klagte teen EFF-lede ná H&M-betogings | Maroela Media
EFF-betoging by H&M (13 Januarie 2018) Foto: @mtshwaku (EFF Wes-Kaap), Twitter.
Die burgerregte-organisasie, AfriForum, het Maandag strafregtelike klagte van aanhitsing tot geweld teen van die leiers van die Ekonomiese Vryheidsvegters (EFF) by die Brooklyn-polisiestasie in die ooste van Pretoria ingedien.
"Die klagte hou meestal verband met Julius Malema, Floyd Shivambu en Mbuyiseni Ndlozi se uitsprake oor die naweek waarin hulle EFF-lede aangehits het om H&M se winkels te plunder, asook omdat hulle die geweld by die onderskeie klerewinkels agterna goedgepraat het," het Ernst Roets, adjunk- uitvoerende hoof van AfriForum, gesê.
Maroela Media het berig chaos het Saterdag by die Menlyn-winkelsentrum in die hoofstad uitgebreek toe EFF-lede by die H&M-winkel in die sentrum toegeslaan het. Klere is rondgegooi en winkelpaspoppe is omgestamp. Die party het ook by die klerewinkel se takke in Sandton, Johannesburg en die V&A Waterfront in Kaapstad betoog. By East Rand Mall het die betogers die winkel betree en verskeie items gesteel.
Die betogings hou verband met 'n advertensie van die klerewinkel wat vroeër verlede week wêreldwyd opslae gemaak het. Die Sweedse klerewinkelgroep is skerp veroordeel vir 'n advertensie vir die oorsese mark waarin 'n swart seun 'n oortrektop dra met die woorde, "Coolest monkey in the jungle".
Die top en die advertensiemateriaal is intussen onttrek en die maatskappy het 'n verskoning op sy webwerf en Instagram geplaas.
Ndlozi, woordvoerder vir die EFF, het egter gesê die verskoning is "te min, te laat". "Die tyd vir verskoning vra vir rassisme is verby. Daar moet gevolge wees vir teen-swart-rassisme!" het hy op Twitter geskryf.
"Ons klagte en kommer fokus op invloedryke politieke leiers, wat lede van die parlement is met talle volgelinge wat mense aanhits tot misdaad en nie soseer oor die plundering en vandalisme van die winkels oor die naweek nie," het Roets gesê.
Volgens hom het Malema die naweek op 'n navraag op sosiale media oor hoe die EFF dink die party kan rassisme met wetteloosheid beveg, net geantwoord dat niemand aan hulle kan voorskryf hoe om die rewolusie te voer nie.
"Ons betwis nie die EFF se bewerings dat die advertensie rassisties was nie, maar daar is 'n legio metodes om protes op 'n wettige manier daarteen aan te teken. Kyk maar byvoorbeeld na wat verlede jaar met Spur gebeur het.
"Die EFF kies geweld en moedig dit aan. Daar was 'n reeks soortgelyke opmerkings oor die drie dae waarin die party se leiers die vandalisme van die winkels aangehits en goedgepraat het. As invloedryke politieke figure dít doen, moet dit soveel ernstiger opgeneem word," het Roets bygevoeg.
Roets het gesê AfriForum het die polisie versoek om hulle op die hoogte van die vordering met die saak te hou. "Indien ons voel dit word nie met die nodige dringendheid hanteer nie, sal ons nie die moontlikheid van private vervolging uitsluit nie."
H&M Suid-Afrika het Saterdag gesê die veiligheid van die winkels se personeel en klante is vir hulle belangrik en daarom het die maatskappy besluit om tydelik sy plaaslike winkels te sluit.
Volgens IOL het Benjamin Desoloane, voorsitter van die Tshwane EFF, Sondag gewaarsku dat as H&M dit sou waag om die Menlyn-tak te heropen, die party se lede weer sal betoog en elke dag daar wees, indien nodig.
H&M het ook bevestig dat niemand in die oproervoorvalle beseer is nie. "Ons hou die situasie dop en sal ons winkels heropen as dit veilig is," lui 'n mediaverklaring op die klerewinkelgroep se webwerf.
Terry Mango, die ma van die vyfjarige Switserse seuntjie wat in die omstrede advertensie verskyn het, het gesê sy word nou ook aan rassistiese uitlatings op sosiale media onderwerp nadat sy die advertensie waarin haar seuntjie verskyn, verdedig het.
Sosialemediagebruikers het teen haar gedraai en haar onder meer ook 'n aap genoem nadat sy op Facebook gesê het sy verstaan nie waaroor die bohaai gaan nie. Sy het mense gevra om nie die situasie uit verband te ruk nie.
"Hoe kan jy rassisme beveg as jy rassistiese uitlatings maak? Jy kan nie my seun verdedig, maar dieselfde woorde gebruik om my te beskryf nie," het sy gesê, aldus EWN.
AfriForum EFF floyd shivambu H&M Julius Malema
Ek sal graag wil hê Ernst Roets moet kom verduidelik hoe daai advertensie "rassisties" is of was? Julle ruk die dink uit verband uit, net soos die EFF, deur dit te erken. Siestog…
dis nou hoog tyd dat daar iets daadwerklik teen Malema gedoen word. Ek kan nie dink dat iemand met so n goeie geleerdheid sulke swak gedrag kan toon nie. Sluit hom sommer toe dat hy goed skrik gemaak word.
Die SAPD moes lankal reeds betrokke geraak het en die mense wat privaat eiendom so beskadig het, inhgetenis geneem het en dienooreenkomstig aangekla het. Die oortreders doen net wat hulle wil want hul word nie verantwoordelik gehou vir wat hul doen nie. Die saak is heeltemal uit verband geruk. Sou die EFF dieselfde gereageer het as dit n blanke of kleurling of Indier kind was wat die modelletjie was? Nee ek is oortuig nie, hulle is belaglik!!
Nou wil ek graag weet of die Monkeynastix groep hul naam gaan moet verander? Hul hele bemarking (en die konsep van gym vir klein kinders) gaan oor apies. Beteken dit as 'n swart kind gaan monkeynastix doen met 'n monkeynastix hempie aan dat daar rassisties teenoor hom opgetree word? Dieselfde met die dosent wat in die moeilikheid gekom het oor hy die woord: "Monkey puzzle" gebruik het vir 'n veelvuldige keuse vraag toets. Dit word heeltemal uit verband geruk en is sommer nou belaglik!
Ek stem 100% saam. Ek sien geen rassisme in die advertensie nie. Ek sal daai top enige tyd koop vir my kind. Belaglik!!!!!